b'\n_START_ARTICLE_\nHorser\xc3\xb8d Hegn\n_START_PARAGRAPH_\nHorser\xc3\xb8d Hegn er en skov beliggende i Tik\xc3\xb8b Sogn nord for Gurre S\xc3\xb8. Skoven er fredskov. Skoven er mod nordvest forbundet med Risby Vang. I skoven ligger Horser\xc3\xb8dlejren. Skoven gennemsk\xc3\xa6res af landevejen mellem Helsinge og Helsing\xc3\xb8r._NEWLINE_Skoven har et areal p\xc3\xa5 616,5 ha og rummer st\xc3\xb8rre sammenh\xc3\xa6ngende omr\xc3\xa5der med henholdsvis b\xc3\xb8g, eg og r\xc3\xb8dgran. Horser\xc3\xb8d Hegn har en frodig og varieret skovnatur. S\xc3\xa6rligt tiltr\xc3\xa6kkende er skovbr\xc3\xa6mmen langs med Gurre S\xc3\xb8 og med flere udsigter over vandet. Skoven er gennemsk\xc3\xa5ret af stier og skovveje, deriblandt en sti, der f\xc3\xb8lger s\xc3\xb8kanten og med en rasteplads anlagt til gl\xc3\xa6de for det naturs\xc3\xb8gende publikum._NEWLINE_I skoven ligger flere moser: Store Svens Mose, Lille Svens Mose, Torstens Mose, Klauses Mose, Hvidedys Mose, Hermans Mose, Store Tykke Mose, Lille Tykke Mose, Smedemose, Jens Olsens Mose, Huusmands Mose, Skjelmose, R\xc3\xb8deb\xc3\xa6ks mose, Kirkeb\xc3\xa6ks mose, Birkemose, Apperups mose, Korsvejs mose, Hornb\xc3\xa6ks mose og andre. I en af disse moser er fundet traneb\xc3\xa6r, tue-k\xc3\xa6ruld, revling, hedelyng, mose-b\xc3\xb8lle, tytteb\xc3\xa6r, bl\xc3\xa5b\xc3\xa6r og rosmarinlyng. _NEWLINE_Ud mod Gurre S\xc3\xb8 findes birkeskov med r\xc3\xb8d-el, pil, gran og eneb\xc3\xa6r._NEWLINE_To granitsten med tallene 61 og 36 indhugget i siden stammer fra von Langens skovinddeling og udgjorde skelmarkeringer i 1765._NEWLINE_I skoven ligger R\xc3\xa6vebakke, Slavebakke, Trodsh\xc3\xb8j._NEWLINE_I skoven ligger Kong Volmers Vold. _NEWLINE_I skoven ligger flere forhistoriske dysser og gravh\xc3\xb8je._NEWLINE_Horser\xc3\xb8d Hegn indg\xc3\xa5r i Nationalpark Kongernes Nordsj\xc3\xa6lland. og  Natura 2000-omr\xc3\xa5de nr. 131 Gurre S\xc3\xb8 (habitatsomr\xc3\xa5de nr 115).'